《次昙师见寄韵》
元代·胡奎

高吟寄天末，寒茧曳孤篁。烱若双明珠，九渊安可藏。

出户见明月，流光入中堂。载弹绿绮琴，匡坐白云床。

寥寥太古调，谁论虞与唐。知音谅非远，我心自忧惶。

挑灯耿无寐，清泪洒淋浪。赖有一瓢酒，慰兹离别肠。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。